ครม.ไฟเขียวลดภาษีดูดต่างชาติเข้าไทยล้านคน
ครม. ไฟเขียวลดภาษีต่างชาติที่ถือวีซ่าแบบ LTR Visa ประเมิน 5 ปี ต่างชาติแห่เข้าไทยไม่น้อยกว่า 1 ล้านคน หวังดูดเงินกระตุ้นเศรษฐกิจไทย
23 ก.พ. 2565

นายอาคม เติมพิทยาไพสิฐ รมว.การคลัง กล่าวว่า ที่ประชุมคณะรัฐมนตรี (ครม.) เมื่อวันที่ 22 ก.พ. 2565 เห็นชอบในหลักการร่างพระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร (ฉบับที่..) พ.ศ... เป็นการให้สิทธิประโยชน์ยกเว้นภาษีเงินได้บุคคลธรรมดา และลดอัตราภาษีเงินได้บุคคลธรรมดาให้แก่ชาวต่างชาติผู้ถือวีซ่าประเภทผู้พำนักระยะยาว (LTR Visa)โดยกำหนดให้ชาวต่างชาติผู้ถือวีซ่าประเภทผู้พำนักระยะยาว กลุ่มประชากรโลกผู้มีความมั่งคั่งสูง กลุ่มผู้เกษียณอายุจากต่างประเทศและกลุ่มที่ต้องการทำงานจากประเทศไทย ได้รับยกเว้นภาษีเงินได้บุคคลธรรมดา สำหรับเงินได้พึงประเมิน เนื่องจากหน้าที่การงานหรือกิจการที่ทำในต่างประเทศ หรือเนื่องจากทรัพย์สินที่อยู่ในต่างประเทศซึ่งได้นำเข้ามาในประเทศไทยในปีภาษีเดียวกันกับที่ได้รับเงินได้พึงประเมินดังกล่าวนอกจากนี้ กำหนดให้ชาวต่างชาติผู้ถือวีซ่าประเภทผู้พำนักระยะยาว กลุ่มผู้มีทักษะเชี่ยวชาญพิเศษซึ่งทำงานในบริษัท หรือห้างหุ้นส่วนนิติบุคคลที่ประกอบอุตสาหกรรมเป้าหมายตามกฎหมายว่าด้วยการส่งเสริมการลงทุน กฎหมายว่าด้วยการเพิ่มขีดความสามารถในการแข่งขันของประเทศ หรือกฎหมายว่าด้วยเขตเศรษฐกิจพิเศษภาคตะวันออก และได้รับเงินได้พึงประเมินตามมาตรา 40 (1) แห่งประมวลรัษฎากร มีสิทธิเลือกเสียภาษีเงินได้บุคคลธรรมดาในอัตรา 17% ของเงินได้พึงประเมิน


"มาตรการกระตุ้นเศรษฐกิจและการลงทุนโดยการดึงดูดชาวต่างชาติที่มีศักยภาพสูงสู่ประเทศไทย ทำให้ชาวต่างชาติผู้มีฐานะทางเศรษฐกิจหรือมีความรู้ความเชี่ยวชาญเข้ามาพักอาศัยหรือทำงานในประเทศไทยเพิ่มมากขึ้น เป็นการเพิ่มจำนวนฐานภาษีเงินได้บุคคลธรรมดา ส่งเสริมให้เกิดการบริโภคและการลงทุนในประเทศ และเพิ่มขีดความสามารถในการแข่งขัน อันเป็นผลดีต่อการขยายตัวทางเศรษศฐกิจของประเทศในระยะต่อไป โดยคาดว่าภายใน 5 ปีจะมีชาวต่างชาติผู้ถือวีซ่าประเภทผู้พำนักระยะยาวเข้ามาในไทย จำนวน 1 ล้านคน" นายอาคม กล่าว


นายเอกนิติ นิติทัณฑ์ประภาศ อธิบดีกรมสรรพากร กล่าวว่า มาตรการลดภาษีดังกล่าวเป็นไปตามมาตรการกระตุ้นเศรษฐกิจ โดยหวังให้ต่างชาติที่มีฐานะดีมมาพำนักในประเทศไทยตามนโยบายของรัฐบาล โดยจะมีกลุ่มต่างชาติที่ฐานะดีมาพำนักระยะยาว และมีการนำเงินรายได้เข้ามาจากประเทศที่ตัวเอง เงินส่วนนี้จะได้รับการยกเว้นภาษีเงินได้ สำหรับผู้ที่ต่างชาติที่เข้ามาทำงานในกลุ่มอุตสาหกรรมที่รัฐบาลส่งเสริมก็จะได้รับการลดหย่อนภาษีเงินได้เหลือ 17% ซึ่งการเว้นภาษีและลดภาษีเงินได้จะเป็นเวลา 5 ปี เท่ากับเวลาที่ระบุไว้ใน LTR Visa